Die heel ergste beweringe: Dit kán mos nie wees nie
Toe die volle implikasie van sy vrou se emosionele stormagtigheid hom in die diepste put van depressie dompel, het hy finaal besef dat hy sal moet ontsnap. En toe hy aankondig dat hy wil skei, het haar sielkundige ongediertes onbeheers vrye teuels gekry, en sy het begin wraak neem. Die sielkundige LOUIS AWERBUCK vertel die verhaal.
HY verstaan nie, sê hy weer. Hy kry dit nie klein nie. Hy weet hy het ook foute, hy weet hy het ook 'n aandeel in die verbrokkeling. Maar dit kan mos nie wees dat iemand so kan maak nie. Hy stotter en beduie.
Die brief van haar prokureurs lê op die tafeltjie tussen ons. "Dat ek die kinders ... sek ... sueel moles ..." Hy kry nie die frase uitgeprewel nie, soos wat die woorde weier om oor sy lippe te vorm.
Die prokureursbrief maan dat daar ernstige beweringe ontstaan het dat hy albei sy minderjarige dogters (onderskeidelik vyf en ses jaar oud) seksueel voorberei (groom), hulle blootstel aan pornografie, en hulle onsedelik betas. Hy stik van verontwaardiging en radeloosheid. Hy wring en wroeg en sit vooroor in pure wanhoop terwyl hy magteloos soek vir woorde om sy verwarrende boel emosies mee uit te druk...